
Mese, mese, meskete, királyság is fekete… Jótám meséjének (Bír 9,8–15) exegézise

A Bír 9,8–15 mind műfajában mind jelentését tekintve egy igen vitatott ószövetségi perikópa. R. Bartelmus szerint a történet egy parabola, K. Schöpflin szerint egy metaforikus narratíva, W. C. van Wyk, S. Tatu és W. G. Lambert szerint az ókori közel-keleti irodalomban sokszor megjelenő synkrisis, és a kutatók egy jelentős része szerint (K. Budde, W. Nowack, E. H. Maly, J. Ebach – U. Rüterswörden, R. Müller stb.) pedig tanító mese (fabula). Ugyancsak vitatott kérdés, hogy a történet egy konkrét történelmi helyzetre vonatkozóan fogalmazódik meg – jelesen az Abimelek királysága ellen–, vagy pedig egy általános, örökérvényű tanítást ad a királyság intézményéről, azt negatív színben tűntetve fel. A dolgozat ezekre a kérdésekre keresi a választ a filológia, formakritika és hagyománykritika eszközeit felhasználva. A műfaj meghatározása után a szöveg mondanivalójának és csattanóinak kiemelésére kerül sor.



